เรื่องร้องเรียน: สืบเนื่องจากการแจ้งหมายเลข 2023-KVNHNV เกี่ยวกับการที่มีครูในโรงเรียนวัดปุรณาวาสบางส่วนเรียกเก็บค่าดูแลนักเรียนในช่วงเวลา 14.30 - 15.30น. นั้น  ทางโรงเรียนวัดปุรณาวาสแจ้งยกเลิกการเก็บค่าเรียนพิเศษ และให้ผู้ปกครองรับนักเรียนกลับทันทีหลังเลิกเรียน (เวลา 14.30) แล้ว แต่ทั้งนี้ เวลาเลิกเรียนดังกล่าวไม่สอดคล้องกับเวลาเลิกงานของผู้ปกครองบางท่าน และส่งผลให้ผู้ปกครองมีความกังวลในการปล่อยบุตรหลานก่อนไปรับ    จึงขอเสนอให้โรงเรียนจัดตารางดูแลนักเรียน(โดยเฉพาะอย่างยิ่งเด็กอนุบาลและประถมต้น)ในช่วงเวลาราชการ โดยอาจใช้เวลาดังกล่าวจัดกิจกรรมตามความเหมาะสม (เช่นการดูแลนักเรียนทำการบ้านหลังเลิกเรียน) เพื่อให้เกิดความปลอดภัยต่อนักเรียนในโรงเรียนและความสบายใจของผู้ปกครองต่อไป
การดำเนินการของเจ้าหน้าที่: ฝ่ายการศึกษา ได้ประสานและตรวจสอบประเด็นการร้องเรียนดังกล่าวเเล้ว จึงขอเรียนชี้แจงรายละเอียด ดังนี้  1.	โรงเรียนวัดปุรณาวาสมีมาตรการดูแลนักเรียนระดับชั้นอนุบาลที่ผู้ปกครองไม่สามารถมารับกลับบ้านในเวลา 14.30 น. จนถึงเวลา 16.30 น.  โดยครูประจำชั้นได้จัดกิจกรรมให้นักเรียนตามความสนใจของนักเรียน เช่น จัดมุมอ่านหนังสือเสริมประสบการณ์ ดูวิดีโอความรู้ เล่นเกมฝึกทักษะในระหว่างรอผู้ปกครอง และหากผู้ปกครองไม่สามารถมารับนักเรียนในเวลา 16.30 น. ครูประจำชั้นจะส่งมอบนักเรียนให้อยู่ในความดูแลของครูเวรประจำวัน จนกว่าผู้ปกครองจะมารับนักเรียนกลับบ้าน   - ส่วนนักเรียนในระดับชั้นประถมต้น เลิกเรียนเวลา 15.30 น. ครูประจำชั้นจะดูแล        ความปลอดภัยของนักเรียน โดยจัดกิจกรรมเสริมความรู้ที่นักเรียนสนใจ เช่น เกมฝึกทักษะ อ่านหนังสือ หรือศิลปะที่เหมาะสมกับนักเรียน) ในระหว่างที่รอผู้ปกครองมารับเวลา 16.30 น. โดยหากผู้ปกครองไม่สามารถมารับได้ จะส่งมอบให้ครูเวรประจำวันดูแลนักเรียนต่อจนกว่าผู้ปกครองมารับนักเรียนกลับบ้าน   2.มีผู้ปกครองบางราย มีความประสงค์ให้ครูประจำชั้นช่วยดูแลนักเรียนเป็นกรณีพิเศษ โดยเสริมพัฒนาการของนักเรียนและสนับสนันค่าเอกสารและค่าวัสดุอุปกรณ์ในการเสริมพัฒนาการ หลังจากเวลา 16.30 น.จนถึงเวลาที่ผู้ปกครองมารับ ซึ่งคณะครูมิได้เรียกเก็บค่าเรียนพิเศษดังกล่าวแต่อย่างใด  3.สำนักงานเขตทวีวัฒนา ได้แจ้งผู้บริหารโรงเรียนวัดปุรณาวาส กำชับคณะครูทุกคน งดรับเงินค่าเสริมพัฒนาการใดๆ จากผู้ปกครองเพื่อมิให้เกิดเหตุการณ์ดังกล่าวแล้ว
ความเห็นของผู้แจ้ง: ขอบคุณที่ช่วยประสานงานและตรวจสอบข้อเท็จจริงอย่างรวดเร็วและจริงจัง เป็นตัวอย่างของการเอาใจใส่ประชาชนอย่างแท้จริง ข้าพเจ้าจะติดตามผลจากผู้ปกครองนักเรียนว่าโรงเรียนมีการดำเนินการตามแผนงานหรือไม่อย่างไร และจะให้ข้อมูลเพิ่มเติมหากผู้ปกครองมีข้อกังวลหรือร้องเรียนเพิ่มเติม
พื้นที่: แขวงศาลาธรรมสพน์ เขตทวีวัฒนา กรุงเทพมหานคร